# nārada-bhakti-sūtram

edited by Toke Lindegaard Knudsen

--o)0(o--

athāto bhaktiṁ vyākhyāsyāmaḥ ||1||

sā tv asmina parama-prema-rūpā ||2||

amṛta-svarūpā ca ||3||

yal labdhvā pumān siddho bhavaty amṛto bhavati tṛpto bhavati ||4||

yat prāpya naa kiñcid vāñchati na śocati na dveṣṭi na ramate notsāhī bhavati ||5||

yaj jñātvā matto bhavati stabdho bhavaty ātmārāmo bhavati ||6||

sā na kāmayamānā nirodha-rūpatvāt ||7||

nirodhas tu loka-veda-vyāpāra-nyāsaḥ ||8||

tasminn ananyatā tad-virodhiṣūdāsīnatā ca ||9||

anyāśrayāṇāṁ tyāgo'nanyatā ||10||

loka-vedeṣu tad-anukūlācaraṇaṁ tad-virodhiṣūdāsīnatā ca ||11||

bhavatu niścaya-dāḍhyād ūrdhvaṁ śāstra-rakṣaṇam ||12||

anyathā pātitya-śaṅkayā ||13||

loko'pi tāvad eva bhojanādi-vyāpāras tv āśarīra-dhāraṇāvadhi ||14||

tal lakṣaṇāni vācyante nānā-mata-bhedāt ||15||

pūjādiṣv anurāga iti pārāśaryaḥ ||16||

kathādiṣv iti gargaḥ ||17||

ātma-raty-avirodheneti śāṇḍilyaḥ ||18||

nāradas tu tad-arpitākhilācāratā tad-vismaraṇe parama-vyākulateti ||19||

asty evam evam ||20||

yathā vraja-gopikānām ||21||

tatrāpi na māhātmya-jñāna-vismṛty-apavādaḥ ||22||

tad-vihīnam jārāṇām iva ||23||

nāsty eva tasmiṁs tat-sukha-sukhitvam ||24||

sā tu karma-jñāna-yogebhyo'py adhikatarā ||25||

phala-rūpatvāt ||26||

īśvarasyāpy abhimāna-dveṣitvād dainya-priyatvāc ca ||27||

tasyā jñānam eva sādhanam ity eke ||28||

anyo'nyāśrayatvam ity anye ||29||

svayaṁ phala-rūpateti brahma-kumāraḥ ||30||

rāja-gṛha-bhojanādiṣu tathaiva dṛṣṭatvāt ||31||

na tena rāja-paritoṣaḥ, kṣudha-śāntir vā ||32||

tasmāt saiva grāhyā mumukṣubhiḥ ||33||

tasyāḥ sādhanāni gāyanty ācāryāḥ ||34||

tat tu viṣaya-tyāgāt saṅga-tyāgāc ca ||35||

avyāvṛtta-bhajanāt 12 ||36||

loke'pi bhagavad-guṇa-śravaṇa-kīrtanāt ||37||

mukhyatas tu mahat-kṛpayaiva bhagavat-kṛpā-leśād vā ||38||

mahat-saṅgas tu durlabho'gamyo'moghaś ca ||39||

labhyate'pi tat-kṛpayaiva ||40||

tasmiṁs taj-jane bhedābhāvāt ||41||

tad eva sādhyatāṁ tad eva sādhyatām ||42||

duḥsaṅgaḥ sarvathaiva tyājyaḥ ||43||

kāma-krodha-moha-smṛti-bhraṁśa-buddi-nāśa-sarva-nāśa-kāraṇatvāt ||44||

taraṅgāyitā apīme saṅgāt samudrāyanti ||45||

kas tarati kas tarati māyāṁ yaḥ saṅgaṁ tyajati yo mahānubhāvaṁ sevate nirmamo

bhavati ||46||

yo vivikta-sthānaṁ sevate, yo loka-bandham unmūlayati nistraiguṇyo bhavati, yo yoga-kṣemaṁ tyajati ||47||

yaḥ karma-phalaṁ tyajati, karmāṇi saṁnyasyati tato nirdvandvo bhavati ||48||

yo vedān api sannyasyati, kevalam avicchinnānurāgaṁ labhate ||49||

sa tarati sa tarati lokāṁs tārayati ||50||

anirvacanīyaṁ prema-svarūpam ||51||

mūkāsvādanavat ||52||

prakāśayate kvāpi pātre ||53||

guṇa-rahitaṁ kāmanā-rahitaṁ prati-kṣaṇa-vardhamānam avicchinnaṁ sūkṣmataram anubhava-rūpam ||54||

tat prāpya tad evāvalokayati, tad eva śṛnoti, tad eva bhāṣayati, tad eva cintayati ||55||

gauṇī tridhā guṇa-bhedād ārtādi-bhedād vā ||56||

uttarasmād uttarasmāt pūrva-pūrvā śreyāya bhavati ||57||

anyasmāt saulabhyaṁ bhaktau ||58||

pramāṇāntrasyānapekṣatvāt svayaṁ pramāṇatvāt ||59||

śānti-rūpāt paramānanda-rūpāc ca ||60||

loka-hānau cintā na kāryā niveditātma-loka-vedatvāt ||61||

na tat-siddhau loka-vyavahāro heyaḥ kintu phala-tyāgas tat-sādhanaṁ ca kāryam eva ||62||

strī-dhana-nāstika-vairi-caritraṁ na śravaṇīyam ||63||

abhimāna-dambhādikaṁ tyājyam ||64||

tad arpitākhilācāraḥ san kāma-krodhābhimānādi tasminn eva karaṇīyam ||65||

tri-rūpa-bhaṅga-pūrvakaṁ nitya-dāsya-nitya-kāñtā-bhajanātmakaṁ prema kāryaṁ premaiva kāryam ||66||

bhaktā ekāntino mukhyāḥ ||67||

kaṇṭhāvarodha-romāñcāśrubhiḥ parasparaṁ lapamānāḥ pāvayanti kulāni pṛthivīṁ ca ||68||

tīrthī-kurvanti tīrthāni sukarmī-kurvanti karmāṇi sac-chāstrī-kurvanti śāstrāṇi ||69||

tanmayāḥ ||70||

modante pitaro nṛtyanti devatāḥ sanāthāś ceyaṁ bhūr bhavati ||71||

nāsti teṣu jāti-vidyā-rūpa-kula-dhana-kriyādi-bhedaḥ ||72||

yatas tadīyāḥ ||73||

vādo nāvalambyaḥ ||74||

bāhulyāvakāśatvād aniyatatvāc ca ||75||

bhakti-śāstrāṇi mananīyāni tad-bodhaka-karmāṇi karaṇīyāni ||76||

sukha-duḥkhecchā-lābhādi-tyakte kāle pratīkṣamāṇe kṣaṇārdham api vyarthaṁ na neyam ||77||

ahiṁsā-satya-śauca-dayāstikyādi cāritryāṇi paripālanīyāni ||78||

sarvadā sarva-bhāvena niścintair bhagavān eva bhajanīyaḥ ||79||

sa kīrtyamānaḥ śīghram evāvirbhavaty anubhāvayati bhaktān ||80||

tri-satyasya bhaktir eva garīyasī bhaktir eva garīyasī ||81||

guṇa-māhātmyāskti-rūpāsakti-pūjāsakti-smaraṇāsakti-dāsyāsakti-sakhyāsakti-vātsalyāsakti-kāntāsakti-ātma-nivedanāsakti-tanmayāsakti-parama-virahāsakti-rūpaikadhāpy ekādaśadhā bhavati ||82||

ity evaṁ vadanti jana-jalpa-nirbhayā ekamatāḥ kumāra-vyāsa-śuka-śāṇḍilya-garga-viṣṇu-kauṇḍilya-ceṣoddhavāruṇi-bali-hanūmad-vibhīṣaṇādayo bhaktācāryāḥ ||83|| ||

ya idaṁ nārada-proktaṁ śivānuśāsanaṁ viśvasiti śraddhatte sa bhaktimān bhavati sa preṣṭhaṁ labhate sa preṣṭhaṁ labhate iti ||84||